SKRIFTLIG FORESPØRGSEL E-3779/00

af Roberto Bigliardo (TDI) til Kommissionen

(4. december 2000)

Om: Indgivelse af store doser antibiotika til kalve for at fremskynde opfedningen

Har Kommissionen kendskab til, at der i et godt stykke tid har været talrige artikler i pressen, hvori der protesteres mod anvendelsen af store mængder antibiotika og andre ikke nærmere definerede medicinpræparater for at fremskynde opfedningen af kalve. I marts 1999 udtalte komiteen for forbrugersammenslutningerne, som mødes i Europa-Kommissionen i Bruxelles, sig imod anvendelse af antibiotika for at fremskynde væksten hos dyr i opdræt. Meddelelsen var baseret på henstillingerne af 1997 fra Verdenssundhedsorganisationen samt henstillinger fra læger i 30 lande, som krævede, at Den Europæiske Union oprettede en tilsynsordning vedrørende bakterier, der er resistente over for antibiotika. Ifølge de internationale eksperter på området medfører anvendelsen af antibiotika næsten uundgåeligt en stigning i bakteriernes resistens. I betragtning af denne alvorlige trussel mod de europæiske borgeres sundhed, hvilke initiativer har Kommissionen taget eller agter den at tage for at forhindre unødig brug af disse medicinpræparater? Hvis der er blevet taget nogle initiativer, hvilke lande har da været imod?

Svar afgivet på Kommissionens vegne af David Byrne

(11. juni 2001)

Kommissionen deler det ærede medlems bekymringer med hensyn til behovet for at mindske den risiko for menneskers sundhed, som antimikrobiel resistens udgør. Men som det er blevet fremhævet af internationale forskere og i den rapport om antimikrobiel resistens, som den Videnskabelige Styringskomité vedtog i juni 1999, kræver problemet om udvikling af antibiotikaresistens en omfattende kontrolstrategi, der ikke er begrænset til en bestemt sektor, som f. eks. animalsk produktion.

Kommissionen har kendskab til avisartikler om brug af antibiotika og andre stoffer til at fremskynde opfedningen af husdyr. Anvendelsen af antibiotika med vækstfremmende virkning reguleres af Rådets direktiv 70/524/EØF af 23. november 1970 om tilsætningsstoffer til foderstoffer(1). Efter dette direktiv er fire antibiotikapræparater stadig tilladt. Kommissionen har forpligtet sig til at følge den Videnskabelige Styringskomités henstilling, især med hensyn til udfasning af præparater tilhørende grupper, der anvendes eller kan anvendes i human eller veterinær medicin, og at gøre en stor indsats for at erstatte antibiotikapræparaterne med ikke-antimikrobielle alternativer.

De rapporter, som medlemsstaterne har indgivet om kontrol af dyrefoder foretaget i 1999, tyder ikke på, at der sker alvorlige overtrædelser af fællesskabslovgivningen om disse produkter. Desuden har Kommissionen taget initiativ til at anmode medlemsstaterne om oplysninger især vedrørende gennemførelsen af de nylig indførte forbud mod anvendelse af antibiotika i dyrefoder. De hidtil modtagne svar indeholder ingen oplysninger, der bekræfter udbredt, ulovlig brug af antibiotika.

Med hensyn til kontrollen med andre anvendelser af antibiotika til dyr, f. eks. i terapeutisk eller profylaktisk øjemed, skal der desuden gives oplysninger efter Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf og om ophævelse af direktiv 85/358/EØF og 86/469/EØF og beslutning 89/187/EØF og 91/664/EØF(2). Dette direktiv påbyder udtagning af prøver med henblik på at afsløre restkoncentrationer

efter et program, der fastlægges af medlemsstaterne og godkendes af Kommissionen, og fastlægger yderligere kontrolforanstaltninger for foderstoffer og drikkevand. Årsrapporterne for 1998 og 1999 har ikke vist udbredt misbrug af antibiotika.

Skønt der allerede er taget visse initiativer, f. eks. indsamling af data om det aktuelle forbrug af antibiotika i dyrefoder og kravet om overvågning af forekomsten af antimikrobiel resistens hos arter af målmikroorganismer fra dyr, der har fået antimikrobielle vækstfremmere, bør disse initiativer undersøges som led i en mere omfattende strategi. Med henblik herpå er en Meddelelse fra Kommissionen, der skitserer en bredere handlingsplan, under udarbejdelse og vil om kort tid blive offentliggjort.

(1) EFT L 270 af 14.12.1970.

(2) EFT L 125 af 23.5.1996.